酬令狐留守尚書見贈十韻
作者：白居易
朝代：唐

paragraphs: 長慶清風在，夔龍燮理餘。
太和膏雨降，周邵保釐初。
嵩少當宮署，伊瀍入禁渠。
曉關開玉兔，夕鑰納銀魚。
舊眷憐移疾，新吟念索居。
離聲雙白鸝，行色一籃轝。
罷免無餘俸，休閑有敝廬。
慵於嵇叔夜，渴似馬相如。
酒每蒙酤我，詩嘗許起予。
洛中歸計定，一半爲尚書。